NARIADENIE KOMISIE (ES) č. 1026/2009
z 29. októbra 2009,
ktorým sa opravuje nariadenie (ES) č. 567/2009, ktorým sa zapisuje názov do registra zaručených tradičných špecialít [Pierekaczewnik (ŠGT)]
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (1), a najmä na jeho článok 9 ods. 4 prvý pododsek,
keďže:
(1)
V uverejnenom znení nariadenia Komisie (ES) č. 567/2009 (2) sa vyskytla chyba a názov „Pierekaczewnik“ sa zapísal do registra ako zaručená tradičná špecialita. V súlade so žiadosťou, ktorú predložilo Poľsko, by sa však na tento názov mala vzťahovať ochrana uvedená v článku 13 ods. 2 nariadenia (ES) č. 509/2006.
(2)
Nariadenie (ES) č. 567/2009 by sa preto malo zodpovedajúcim spôsobom opraviť,
PRIJALA TOTO NARIADENIE:
Článok 1
Nariadenie (ES) č. 567/2009 sa opravuje takto:
1.
Tretie odôvodnenie sa nahrádza takto:
„(3)
V žiadosti o zápis názvu sa vyžadovala aj ochrana uvedená v článku 13 ods. 2 nariadenia (ES) č. 509/2006. Táto ochrana by sa mala vzťahovať na názov ‚Pierekaczewnik‘ v prípade, ak neboli vznesené žiadne námietky a nebolo možné preukázať, že názov sa legálne používa, je všeobecne známy a hospodársky významný pre podobné poľnohospodárske výrobky alebo potraviny.“
2.
V článku 1 sa dopĺňa tento odsek:
„Ochrana uvedená v článku 13 ods. 2 nariadenia (ES) č. 509/2006 sa uplatňuje.“
3.
V prílohe sa dopĺňa tento text:
„Používanie názvu je vyhradené.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa odo dňa nadobudnutia účinnosti nariadenia (ES) č. 567/2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. októbra 2009